ไปทั้งคู่?
โดย...ทีมข่าวการเงินโพสต์ทูเดย์
8 ก.ย. 2558

โดย...ทีมข่าวการเงินโพสต์ทูเดย์
ลือกระหึ่มทั่วว่าจะมีการโยก สาลินี วังตาล ประธานกรรมการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ไปเป็นผู้อำนวยการ สำนักงานส่งเสริมวิสาหกิจขนาดกลางและขนาดย่อม (สสว.)
เหตุผลกระแสหนึ่งว่า เพื่อเข้าไปแก้ปัญหาความขัดแย้งภายใน สสว. แต่อีกกระแสระบุว่า น่าจะมาจากปัญหาภายในแบงก์เอง ที่มีพนักงานบางกลุ่มไม่พอใจสไตล์การทำงานของประธาน ที่ดูรวบอำนาจรวมทั้งเรื่องโบนัสที่เสนอขอคลังเพียง 1 เดือน จากที่เสนอกันไว้ 1.75 เดือน
งานนี้ ลือต่อว่ามีการทาบทาม เสาวนีย์ กมลบุตร อดีตรองปลัดคลัง มานั่งประธานเอสเอ็มอีแบงก์แทนแล้ว แต่ยังติดปัญหาเรื่องให้สาลินีย้ายไป สสว. เพราะอายุเกิน 60 ปี จึงอาจจะต้องใช้มาตรา 44 ช่วย
ไม่ว่าข่าวลือนี้จะจริงหรือหลอก แต่น่าจับตามองปัญหาภายในเอสเอ็มอีแบงก์ หลัง สุพจน์ อาวาส ลาออกจากเอ็มดีกะทันหัน ซึ่งนอกจากเรื่องสุขภาพแล้ว ส่วนหนึ่งน่าจะมาจากปัญหาการทำงานในเอสเอ็มอีแบงก์ด้วย
งานนี้ถ้าหลุดจากแบงก์แบบแพ็กคู่ มีหวังเอสเอ็มอีแบงก์ได้ตั้งไข่ใหม่อีกรอบแน่